Λουδοβίκος Γκύντερ Β΄ του Σβάρτσμπουργκ-Ρούντολστατ

Ο **Λουδοβίκος-Γκύντερ Β΄**, γερμ.: *Louis Günther II of Schwarzburg-Rudolstadt* (22 Οκτωβρίου 1708 στη Ρούντολστατ - 29 Αυγούστου 1790, Ρούντολστατ) από τον Οίκο του Σβάρτσμπουργκ ήταν ο κυβερνών πρίγκιπας του Σβάρτσμπουργκ-Ρούντελστατ από το 1767 μέχρι το τέλος του.

## Βιογραφία
Ήταν ο μικρότερος γιος του Λουδοβίκου-Φρειδερίκου Α΄ πρίγκιπα του Σβάρτσμπουργκ-Ρούντολστατ και της Άννας-Σοφίας της Σαξονίας-Γόθας-Αλτεμβούργου. Ο Λουδοβίκος-Γκύντερ μεγάλωσε ως το 13ο και μικρότερο παιδί: είχε τρία αδέλφια και επτά αδελφές στο Ρούντολστατ, ενώ άλλες δύο αδελφές είχαν ήδη αποβιώσει πριν γεννηθεί.

Όταν ήταν νέος, ο Λουδοβίκος-Γκύντερ ταξίδεψε στην Ιταλία. Με αυτόν τον τρόπο, ο πρίγκιπας θα μπορούσε να θαυμάσει την καλλιτεχνική κληρονομιά της Ιταλίας. Επίσης, εργάστηκε ως συνταγματάρχης στο Μιλάνο από το 1726 έως το 1731. Μεταξύ του 1722 και του 1731 επισκέφθηκε οη Ρούντολστατ μόνο δύο φορές. Η στρατιωτική του σταδιοδρομία τελείωσε με προβλήματα με το αυτί του.

Το 1767 ο Λουδοβίκος-Γκύντερ κληρονόμησε το πριγκιπάτο του Σβάρτσμπουργκ-Ρούντολστατ σε ηλικία 59 ετών. Οι περισσότερες κυβερνητικές επιχειρήσεις πραγματοποιήθηκαν από τον καγκελάριό του, τον Κρίστιαν-Ουλρίχ φον Κέτελχολτ, με τον οποίο είχε καλή συνεργασία. Θα μπορούσε κανείς να πει ότι ο καγκελάριος ήταν πραγματικός επίτροπος. Ο πρίγκιπας είχε διάφορες ασχολίες· μεταξύ άλλων, ήταν πολύ ενθουσιασμένος με τα άλογα.

Το 1784 ο Λουδοβίκος-Γκύντερ χορήγησε εμπορική παραχώρηση σε τρεις Εβραϊκές οικογένειες από το Ντέσαου, δημιουργώντας έτσι τις βάσεις για την Εβραϊακή κοινότητα στη Ρούντολστατ. 

Όταν γεννήθηκε, ο Λουδοβίκος-Γκύντερ Β ́ ήταν τέταρτος στη σειρά διαδοχής. Μέχρι το 1726, δύο από τους μεγαλύτερους αδελφούς του είχαν αποβιώσει, και είχε μετακινηθεί στη δεύτερη θέση. Μεταξύ 1734 και 1741, ένα μπαρόκ ανάκτορο με το όνομα κάστρο Λούντβιχσμπουργκ κτίστηκε γι' αυτόν κάτω από το κάστρο Χάιντεκσμπουργκ.

Μετά το τέλος τού ανιψιού του, πρίγκιπα Ιωάννη-Φειδερίκου το 1767, μετακόμισε από το κάστρο Λούντβιχσμπουργκ στο Κάστρο Χάιντεκσμπουργκ. Μετά την αποχώρησή του, το ανάκτορο Λούντβιχσμπουργκ χρησίμευσε ως πριγκιπική σχολή τέχνης, και στεγάζει τη συλλογή φυσικής ιστορίας, που ανήκε στον διάδοχο πρίγκιπα Φρειδερίκο-Κάρολο και τη συλλογή νομισμάτων του Λουδοβίκου-Γκύντερ, την οποία είχε ξεκινήσει το 1738. Η μητέρα του, που είχε συλλογή σπανιοτήτων, είχε προκαλέσει το πάθος του για συλλογή. Τού είχαν δείξει τη συλλογή νομισμάτων τού θείου του, τού Φρειδερίκου Β ́ δούκα της Σαξονίας-Γόθας-Αλτεμβούργου κατά τη διάρκεια μίας επίσκεψης στη Γκότα. Η συλλογή αυτή, η οποία είχε επεκταθεί το 1712 με την αγορά τής συλλογής τού πρίγκιπα Αντώνιου-Γκύντερ Β΄, ήταν μία από τις σημαντικότερες συλλογές νομισμάτων τού 18ου αι. και περιελάμβανε μία ξεχωριστή συλλογή από περισσότερα από 600 μεσαιωνικούς βρακτεάτες. Ο Λουδοβίκος-Γκύντερ μετέφερε τη συλλογή νομισμάτων του στο κάστρο Χάιντεκσμπουργκ, και την επέκτεινε περαιτέρω με αγορές. Το 1776 αρχειοθέτησε τη συλλογή του. Ωστόσο, οι διάδοχοί του δεν είχαν ιδιαίτερο ενδιαφέρον για την συλλογή, και πώλησαν μερικά κομμάτια από αυτήν. Μέχρι το 1919, 1.710 κομμάτια είχαν απομείνει. Είναι τώρα μέρος μίας συλλογής 5.000 νομισμάτων, που βρίσκονται ακόμη στο κάστρο Χάιντεκσμπουργκ.

Το 1778 ο Λουδοβίκος-Γκύντερ Β ́ ίδρυσε μία Αυλική βιβλιοθήκη στη δυτική πτέρυγα του κάστρου Χάιντσμπουργκ, θέτοντας έτσι τα θεμέλια για την Ανακτορική Βιβλιοθήκη, η οποία σήμερα περιέχει περίπου 7.000 τόμους.  Εκτός από τα φύλλα που ο Λουδοβίκος-Γκύντερ Β ́ είχε φέρει μαζί του από την Ιταλία, αγόρασε επίσης έργα τέχνης από διάσημους καλλιτέχνες. Ο μελετητής Φρήντριχ-Καρλ-Γκότλομπ Χίρσινγκ επισημαίνει στις περιγραφές του "Περιγραφές Αξιοπρόσεκτων Γερμανικών Βιβλιοθηκών" του 1786, ότι ο πρίγκιπας έχει εμπλουτίσει την βιβλιοθήκη του με μία απολαυστική συλλογή αρκετών χιλιάδων χαρακτικών, μεταξύ των οποίων ορισμένες τού Γουίλιαμ Χόγκαρθ.

Ο Λουδοβίκος-Γκύντερ Β ́ απεβίωσε στις 29 Αυγούστου 1790, και τον διαδέχθηκε ως κυβερνών πρίγκιπας ο γιος του Φρειδερίκος-Κάρολος.

## Οικογένεια
Νυμφεύτηκε στις 22 Οκτωβρίου 1733 στο Γκράιτς, τη Σοφία-Ερριέττα κόμισσα του Ρόις-Ούντεργκραϊτς (1711-1771), κόρη του Ερρίκου ΙΓ΄ κόμη Ρόις τσου Ούντεργκραϊτς (1672-1733) και της Σοφίας-Ελισάβετ του Στόλμπεργκ-Ίλσενμπουργκ (1676-1729). Είχαν τέσσερα παιδιά:
* Φρειδερίκη-Σοφία (1734), απεβ. νήπιο. 
* Χριστιανή-Φρειδερίκη (1735-1738), απεβ. 3 ετών. 
* Φρειδερίκος-Κάρολος (1736-1793), ο διάδοχός του ως πρίγκιπας του Σβάρτσμπουργκ-Ρούντολστατ.
* Χριστιανός-Ερνέστος (1739), απεβ. νήπιο.

## Πρόγονοι





## Αναφορές
* *Die Fürsten von Schwarzburg-Rudolstadt*, Thüringer Landesmuseum Heidecksburg, Rudolstadt, 1997 (3rd ed., 2001), 
* Johann Christian August Junghans: *Geschichte der schwarzburgischen Regenten*, Leipzig, 1821, Online
* Heinrich Friedrich Theodor Apfelstedt: *Das Haus Kevernburg-Schwarzburg von seinem Ursprunge bis auf unsere Zeit: dargestellt in den Stammtafeln seiner Haupt- und Nebenlinien und mit biographischen Notizen über die wichtigsten Glieder derselben*, Bertram, Sondershausen, 1890, 

## Σημείωση


Κατηγορία:Οίκος του Σβάρτσμπουργκ